Tailandda o‘tayotgan tennis bo‘yicha xalqaro turnirning ilk bosqichida hamyurtlarimiz g‘alaba qozondi

Tailandning Nontaburi shahrida tennis bo‘yicha o‘smirlar va qizlar o‘rtasida Xalqaro tennis federatsiyasi (ITF) musobaqalari taqvimiga kiruvchi an’anaviy xalqaro turnir davom etmoqda. Unda dunyoning yigirmaga yaqin mamlakat tennischilari qatorida hamyurtlarimiz ham ishtirok etmoqda. Bu haqda O‘zA xabar berdi.

O‘smirlar o‘rtasidagi yakka bahslarda Ulug‘bek Fayzullayev dastlabki bosqich uchrashuvini hindistonlik Saxil Deshmuxga qarshi o‘tkazdi. Tennischi birinchi setda raqibiga 1:6 hisobida yutqazgan bo‘lsa-da, keyingilarida 6:4, 6:1 hisobida zafar quchib, uchrashuvni o‘z foydasiga hal qildi.
Qizlar musobaqasida hamyurtimiz Arina Fols tailandlik May Vanvisa Turaketsereni mag‘lubiyatga uchratdi. Uchrashuvda raqibidan har tomonlama ustunligini namoyish qilgan Arina 6:0, 6:1 hisobida g‘alabani qo‘lga kiritdi.